﻿ Delhi High Court says Do not cut anymore trees till 4th July next date of hearing in the case पेड़ों की कटाई पर दिल्ली हाई कोर्ट ने लगाई अंतरिम रोक, NBCC से पूछा- क्या झेल पाएगी दिल्ली? | India News in Hindi
पेड़ों की कटाई पर दिल्ली हाई कोर्ट ने लगाई अंतरिम रोक, NBCC से पूछा- क्या झेल पाएगी दिल्ली?
Updated Jun 25, 2018 | 14:13 IST | टाइम्स नाउ डिजिटल
अदालत ने कहा, 'मामले में अगली सुनवाई यानी 4 जुलाई तक पेड़ ना काटे जाएं।' इसके बाद एनबीसीसी ने हाई कोर्ट में दक्षिण दिल्ली के पुनर्विकास के लिए चार जुलाई तक पेड़ ना काटने पर सहमति जताई है। 2 जुलाई को नेशनल ग्रीन ट्रिब्यूनल इस मामले में सुनवाई करेगा।
दिल्ली में काटे जा रहे पेड़
नई दिल्ली: दक्षिणी दिल्ली में 7 कॉलोनियों के पुनर्विकास के लिए पेड़ों की कटाई पर दिल्ली हाई कोर्ट ने सोमवार को नेशनल बिल्डिंग्स कन्स्ट्रक्शन कॉर्पोरेशन (एनबीसीसी) से पूछा कि क्या दिल्ली सड़कों और इमारतों के विकास के लिए पेड़ काटने का जोखिम उठा सकती है। अदालत ने कहा, 'मामले में अगली सुनवाई यानी 4 जुलाई तक पेड़ ना काटे जाएं।' इसके बाद एनबीसीसी ने हाई कोर्ट में दक्षिण दिल्ली के पुनर्विकास के लिए चार जुलाई तक पेड़ ना काटने पर सहमति जताई है। 2 जुलाई को नेशनल ग्रीन ट्रिब्यूनल इस मामले में सुनवाई करेगा।
हाई कोर्ट के इस फैसले पर आम आदमी पार्टी ने कहा, 'आप दिल्ली में केंद्र सरकार के वीआईपी आवास परियोजना के लिए पेड़ों की कटाई पर रोक लगाने के माननीय हाई कोर्ट के फैसले का स्वागत करती है।
हाई कोर्ट ने दक्षिण दिल्ली की छह कालोनियों के पुनर्विकास के क्रम में एनबीसीसी और सीपीडब्ल्यूडी द्वारा पेड़ों की कटाई के लिए केंद्र से मिली मंजूरी को स्थगित रखने से 22 जून को इनकार कर दिया था।
हड्डियों के एक सर्जन डा कौशल मिश्र ने इस संबंध में दायर जनहित याचिका में कहा था कि इस क्रम में 16,500 से ज्यादा पेड़ों को काटना पड़ेगा। याचिका में पर्यावरण मंत्रालय द्वारा परियोजना के लिये दी गयी पर्यावरण मंजूरी और कार्य शर्तो को निरस्त करने का अनुरोध किया गया है। जिन कालोनियों में पेड़ों की कटाई होगी वे हैं- सरोजनी नगर, नौरोजी नगर, नेताजी नगर, त्यागराज नगर, मोहम्मदपुर और कस्तुरबा नगर।
सरोजिनी नगर में 11,000, नौरोजी नगर में 1,465, नेताजी नगर में 3,033 और 1,000 से अधिक त्यागराज नगर, कस्तूरबा नगर और मोहम्मदपुर में पेड़ काटे जाने थे। पेड़ों की कटाई के खिलाफ दिल्ली में चिपको आंदोलन भी चलाया गया। इसमें प्रदर्शनकारियों ने पेड़ को गले लगाकर अपना विरोध दर्ज कराया।
दिल्ली के पर्यावरण मंत्री इमराम हुसैने ने कहा, 'हम ये पेड़ किसी भी हालत में नहीं कटने देंगे, एलजी साहब और हरदीप पुरी जी से यह निवेदन है कि इस जगह को कंकरीट का जंगल न बनने दें। इस पुनर्विकास परियोजना को ऐसी जगह शिफ्ट करें जहां से पर्यावरण को नुकसान न हो।'